पाएं अपने शहर की ताज़ा ख़बरें और फ्री ई-पेपरडाउनलोड करें
जिले में कोरोना पॉजिटिव व मौतों का आंकड़ा दिन ब दिन बढ़ता जा रहा है। शनिवार को दो मौत और 355 पॉजिटिव सामने आए। पिछले 5 दिनों में 1928 केस आ चुके हैं। लगातार बढ़ रहे मरीजों के चलते अस्पताल में अब जगह नहीं है। ऐसे में यदि अब भी हम नहीं सुधरे तो हालात बिगड़ सकते हैं।
शनिवार को 975 रिपोर्ट प्राप्त हुई जिसमें 355 पॉजिटिव और 620 जनों की रिपोर्ट निगेटिव आई। दूसरी तरफ सुखद खबर यह है कि 314 जने रिकवर भी हुए। 355 पॉजिटिव केसेज में से 151 पॉजिटिव केस ब्लॉक जैसलमेर , 77 पॉजिटिव केस ब्लॉक सम, 64 पॉजिटिव केस पोकरण ग्रामीण क्षेत्र, 2 पॉजिटिव केस पोकरण शहरी क्षेत्र व 61 पॉजिटिव केस जैसलमेर शहरी क्षेत्र के हैं। गौरतलब है जिले में कोरोना संक्रमण का खतरा लगातार बढ़ रहा है। ऐसे में मास्क के साथ दो गज की दूरी रखना ही बचाव है।
बडोड़ा गांव में 16 पॉजिटिव आए
बडोड़ा गांव में शनिवार को प्राप्त हुई रिपोर्ट में कुल 16 पॉजिटिव केस सामने आए। जानकारी के अनुसार 27 अप्रैल को बडोड़ा गांव से 58 लोगों के सैंपल लिए गए थे। जिनकी रिपोर्ट शनिवार को प्राप्त हुई। जिसमें 16 पॉजिटिव आए है। बडोड़ा गांव में अभी तक 4 लोगों की कोरोना से मौत हो चुकी है। बडोड़ा गांव में कोरोना संक्रमण तेजी से फैल रहा है। लेकिन उसके बावजूद भी लोग कोरोना गाइड लाइन की पालना नहीं कर रहे हैं।
सांगड़ एवं बीजोता में माइक्रो कंटेनमेंट जोन घोषित,आवागमन पर पाबंदी
उपखंड मजिस्ट्रेट दिनेश विश्नोई ने फतेहगढ़ के ग्राम पंचायत सांगड़ एवं पंचायत चेलक के बीजोता आबादी में बढ़ते कोरोना संक्रमित मरीजों को देखते हुए इन पंचायतों को माइक्रो कंटेनमेंट जोन घोषित किया है। उन्होंने धारा 144 के तहत प्रदत्त शक्तियों का प्रयोग करते हुए इन पंचायतों में प्रतिबंध लगाया है। इस क्षेत्र में निवासरत समस्त व्यक्ति अपने आवास से बाहर आगमन नहीं करेंगे।
उपकारागृह में पांच संक्रमित मिले
उपकारागृह पोकरण में 5 कैदियों की रिपोर्ट पॉजिटिव आई। इसके साथ ही दो जेल प्रहरी भी पॉजिटिव आए।उपकारागृह के जेलर दिलीप जांगीड़ ने बताया कि पोकरण उपकारागृह में हाल ही में कैदियों के साथ साथ जेल प्रहरियों की की कोरोना की जांच रिपोर्ट करवाई गई थी। जिसमें 5 कैदियों की कोरोना रिपोर्ट पॉजिटिव आई। इसके साथ ही दो जेल प्रहरियों की भी रिपोर्ट पॉजिटिव आई।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva zho_Hant eng_Latn